హెచ్-1బి వీసాలపై భయం వద్దు ఎన్ఆర్ నారాయణ మూర్తి బెంగళూరు: అమెరికా ప్రభుత్వం హెచ్-1బి వీసాలను కట్టడి చేసే అవకాశం ఉందన్న ఆందోళనలను ఇన్ఫోసిస్ వ్యవస్థాపకులు ఎన్ఆర్ నారాయణ మూర్తి తోసిపుచ్చారు. పశ్చిమ దేశాలకు చెందిన అనేక కంపెనీల ఐటి మౌలిక సదుపాయాలకు మన సాఫ్ట్వేర్ కంపెనీలే ఆధారమై ఉన్నాయని, దీన్ని దృష్టిలో ఉంచుకుని అమెరికా కొత్త ప్రభుత్వం ఇందుకు సాహసించకపోవచ్చన్నారు. ‘నేనైతే ఆ అవకాశం చాలా చాలా తక్కువ అనుకుంటున్నా’ అని నారాయణ మూర్తి చెప్పారు. ట్రంప్ సర్కార్ ఈ దిశగా చర్యలు తీసుకున్నా, భారత ఐటి కంపెనీలు అమెరికా కంపెనీలతో మాట్లాడి ప్రాజెక్టుల కాంట్రాక్ట్ రేట్లను తిరిగి సవరించుకునే అవకాశం ఉంటుందన్నారు. అలా చేయడం వల్ల భారత ఐటి కంపెనీల ఆదాయాలకూ పెద్దగా ఢోకా ఉండదన్నారు. వ్యాపార సంస్థలు ప్రభుత్వాలతో పోరాటం చేయడం కూడా కష్టమన్నారు. ఏ వ్యాపార సంస్థ అయినా ప్రభుత్వం విధించే పరిమితులకు లోబడే పని చేయాల్సి ఉంటుందనే విషయాన్ని గుర్తించాలన్నారు. ఏ రాజకీయ నాయకుడైనా తమ దేశంలో నిరుద్యోగం వీలైనంత తక్కువగానే ఉండాలని కోరుకుంటారని మూర్తి చెప్పారు. యుపిఎ హయాంలో చైనా నుంచి మన దేశానికి వచ్చి పని చేసే నిర్మాణ రంగ కార్మికులు, విద్యుత్ ప్లాంట్ల నిర్మాణ కార్మికులకు మన దేశం 25,000 డాలర్ల వార్షిక కనీస జీతాలను నిర్ణయించిన విషయాన్ని ఈ సందర్భంగా ఆయన గుర్తు చేశారు.
hehch-1bi veesaalapai bhayam vaddu anr narayana muurti bengaluru: america prabhutvam hehch-1bi veesaalanu kattadi chese avakaasam undanna aandolanalanu infosis vyavasthaapakulu anr narayana muurti tosipuchhaaru. paschima deshaalaku chendina aneka companyla aiti moulika sadupaayaalaku mana saftvare companyle aadhaaramai unnaayani, deenni drushtilo unchukuni america kotta prabhutvam induku saahasinchakapovachchannaa. ‘nenaithe aa avakaasam chala chala takkuva anukuntunna’ ani narayana muurti cheppaaru. trump sarkar ee disagaa charyalu teesukunna, bhaarata aiti companylu america companylatho matladi praajektula contract retlanu tirigi savarinchukune avakaasam untundannaaru. alaa cheyadam valla bhaarata aiti companyla aadaayaalakuu peddagaa dhoka undadannaru. vyapara samsthalu prabhutvaalato poratam cheyadam kuudaa kashtamannaru. e vyapara samstha aina prabhutvam vidhinche parimitulaku lobade pani cheyalsi untundane vishayaanni gurtinchaalannaaru. e rajakeeya nayakudaina tama desamlo nirudyogam veelainanta takkuvagaane undaalani korukuntarani muurti cheppaaru. up hayamlo chaina nunchi mana deshaniki vachi pani chese nirmaana ranga kaarmikulu, vidyut plantla nirmaana kaarmikulaku mana desham 25,000 dalarla vaarshika kaneesa jeetaalanu nirnayinchina vishayaanni ee sandarbhamgaa aayana gurtu chesaru.